Төлеухан Әли

11 «А» сынып, «Степной орта мектебі» ММ

Шортанды ауданы

Ақмола облысы

Жетекші: Серикбай Надя

**Болашақ бүгіннен басталады: ЭКСПО - 2017**

 Мен болашағыма көз жіберсем, есіме Шәмші ағаның өлең шумағы оралады.

 Жадырап жанымыз,

 Жарасып әніміз,

 Болашақ бүгіннен басталады –

иә, қазақтың маңдайына біртуар, қайталанбас кемеңгер компазитор болашақты өз көзімен көргендей елестеткен. Тәуелсіз елдің болашағына қуанышпен қараған. Кез келген мемлекеттің болашағы - білімді жастардың қолында. Қазіргі заманда бай жарыстыратын емес, ой жарыстыратын заманда «алма піс, аузыма түс» деп, жатудың өзі әбестік деп ойлаймын. Жалын мен жігерді, ізденіс пен талпынысты талап ететін жастық шақта ел болашағы үшін еңбек ету әркімнің міндеті. Сондықтан еліміз үшін аянбай еңбек етсек деймін. Қазақстан қарыштап дамушы, өркендеуші, зайырлы мемлекет. Жас болса да, көптеген ізгі іс-шараларда бас болып отыр. Жан-жақты дамып, қажет деген салаларға көңіл бөліп отыр. Қазақстан – Еуразияның кіндігінде орналасқан жас мемлекет. Жері де, елі де байлыққа толы. Жер қойнауы тұнып тұрған асыл қазына. Қазақстанның жер қойнауы, шикізат көзіне айналып отыр. Дегенмен де, шикізаттың маңыздылығына ешкімнің таласы жоқ. Сол себепті де еліміз баламалы энергияны қолға алып отыр. Оның бір дәлелі, елімізде өтетін «ЭКСПО-2017» көрмесі.

 «ЭКСПО-2017» халықаралық көрмесі Астана қаласында өтетіндігі 2012 жылдың 22 қарашасында Францияның астанасы Париж қаласында өткен Халықаралық Көрмелер Бюросының (ХКБ) ЭКСПО халықаралық бюросы Бас ассамблеясының 152- сессиясы барысында белгілі болды. Ол жасырын дауыс арқылы анықталды. Біздің елдің тарапынан ұсынылған «Future Energy» яғни «Болашақ қуаты» тақырыбы сарапшылардың көңілінен шығып, «ЭКСПО-2017» халықаралық көрмесінің тақырыбы ретінде қабылданды. Жалпы ЭКСПО дегеніміз не? Оның бізге берер пайдасы қандай? Ол не туралы болмақ?

 ЭКСПО – технологиялық жетістіктер мен техниканың өзін назарға салатын халықаралық көрме. «ЭКСПО» көрмесінде әлемнің барлық мемлекеті өздерінің ең үздік технологиялық, ғылыми, мәдени жетістіктерін көрсетеді. ЭКСПО- 2017 жылы 10 маусым мен 10 қыркүйек аралығында өтеді. Халықаралық көрмеде әрбір мемлекет өздерінің павильондарын жиырма бес гектар жер көлеміне салды. Бұл көрмеге бес миллионнан астам адам келеді деп жоспарлануда. Ал бұл көрменің бізге берер пайдасы қандай?

 Біріншіден, бұл еліміз үшін үлкен абырой. Бұл көрме ТМД кеңістігінде тұңғыш рет Қазақстанда өткізілмек.

 Екіншіден, Астанаға үш айдың ішінде бес миллионның үстінде адам келеді деп күтіліп отыр. Демек, Қазақстанға ақпараттық, туристтік, инвестициялық қызығушылық артады. Бір сөзбен айтқанда, Қазақстанның аты әлемге тағы бір танылады.

 Үшіншіден, инфроқұрылымдық үлкен серпіліс әкеледі. Жаңа қонақүйлер, жаңа жұмыс орындары салынып, сауда-саттық дамиды.

 Төртіншіден, Астана көрмесінің бас тақырыбы – «Болашақ қуаты». Жасыл технологияларды дамыту, балама қуат көздерін табу мәселелері шешімін табады. Мұның барлығы еліміздің үлкен жетістіктері болып табылады.

 Табиғи кеніш көздері сарқылып, қоршаған ортаның ластануынан адам денсаулығы нашарлайды. Бұл әлемді алаңдататын мәселе. «Жасыл экономика» – бұл күрделі сұрақтардың басты шешімі болып табылады. Оны дамыту арқылы зиянды қалдықтардың ауаға таралуын қысқарту, табиғи қорларды үнемдеп тұтынып, энергия тиімділігін арттыруға қол жеткіземіз. Экологияға бағытталған жасыл экономиканың жарқын болашағы бар.

 Қорыта келгенде, бұл көрме Қазақстанның өркендеуіне үлкен үлес қосады деген сенімдемін. Демек, 2017 жылы Отанымыздың жүрегі Астана қаласында өткізілетін «ЭКСПО-2017» халықаралық көрмесінің маңызы зор. Сондықтан да, болашағынан зор үміт күттіретін көрмеміздің абыройлы өтуіне тілектеспіз!